“BRICS” asekyerɛ nye “Brazil, Russia, India, China na South Africa”. Wɔyɛ wiadze amanaman kuw a wogyina hɔ nkabɔmu na mpontu. Wɔtseew “BRICS” afe 2006 mu. Ɔyɛ wiadze amanaman kuw a ɔka amanaman a wɔdɔm no hɔn sikasɛm ntotoe bɔ mu dɛ kuw kor na ɔhwɛ ma ne manba biara dzi yie. Kuw yi mu mba yɛ wiadze no mu nyimpa ɔha nkyɛmu eduanan (40%). Iyi kyerɛ kuw yi ne kɛseyɛ na mbrɛ ɔboa wiadze kankɔ. Tse dɛ nkabɔmu kuw biara no, BRICS hwehwɛ dɛ ne mamfoe bɛtsena asomdwee mu na woedzi yie so.
Wɔyɛ wiadze amanaman nkabɔmu kuw bi a wɔyɛ amanaman enum pɛr, eso hɔn ahoɔdzen na hɔn ahokeka wɔ sor papaapa wɔ wiadze ne yiedzi na no mpuntui mu. Amanaman a wɔdɔm BRICS no wɔ akwanya dɛ hɔn sikasɛm ntotoe no botu mpon ma ɔnam do ma mpontu aba hɔn man mu. Sɛ ehwɛ wiadze yi mu a, China na India yɛ amanaman bi a hɔn sikasɛm ntotoe kɔ kan kyɛn amanaman biara. Ber kor no ara no, amanaman nkaa a wɔdɔm BRICS tse dɛ Brazil na Russia so ridzi yie ankasankasa wɔ wiadze amanaman ahorow sikasɛm ntotoe mu. South Africa a ɔyɛ Ebibiman kortsee a ɔdɔm “BRICS” no so dze hɔnho gye ekuw no ne guadzi mu ma biribiara kɔ yie ma hɔn mamfoe.
BRICS hɔn botae tsitsir kor nye dɛ wɔbɔhwɛ ma mpontu mapa akɔ do wɔ amanaman ahorow a wɔdɔm no mu. Wɔhwɛ dɛ ɔhaw biara a hɔn manba biara refa mu no wosiesie ma biribiara kɔ yie. Hɔn botae tsitsir kor so nye dɛ wɔbɔhwɛ eyi ohia akwa na wɔahwɛ ma pɛrpɛryɛ aba edwumayɛfo hɔn kaw no ntuae mu. Wɔkɔ do ara hyia kyɛ adwen fa hɔn kuw no mpontui ho.
Sɛ yɛdze sikasɛm ntotoe na amanyɛsɛm a hɔn enyi wɔ ho no to nkyɛn a, wɔhwɛ dɛ hɔn mamfoe bɛkyekyɛ hɔn amambra ama hɔnho hɔnho. Dɛm amambra ne nkyɛe yi dze nkabɔmu mapa to hɔn ntamu. Ɔsan boa dze anyɛnkofa mapa to amanaman a wɔdɔm no ntamu. Wɔsan wɔ dwumadzi ahorow a ɔboa tsentsen nkabɔmu a ɔwɔ hɔn kuw no mu no. Dɛm dwumadzi yi bi nye nwomasua nhyiamu, afahyɛ dwumadzi, agodzi akansi na dwumadzi ahorow a ɔkeka ho. Iyi ma kwan ma kuwba biara da n’amambra na n’ahoɔdzen a ɔwɔ no wɔ nwomasua na agodzi mu edzi kyerɛ afofor na ɔnam do dze asomdwee mapa to hɔn ntamu.
Ɔmmfa ho “BRICS” nkabɔmu kuw no hɔn dodow, hɔn mbɔdzembɔ wɔ wiadze ne sikasɛm ntotoe, asomdwee na nkabɔmu mu no yɛ adze bi a onnyi dɛ yɛtoto no adze. Sɛ ndɛ asomdwee wɔ wiase a, “BRICS” wiadze nkabɔmu kuw no hɔn mbɔdzembɔ ka ho bi.
